CELEX: 62008CN0407
Language: sk
Date: 2008-09-19 00:00:00
Title: Vec C-407/08 P: Odvolanie podané 19. septembra 2008 : Knauf Gips KG proti rozsudku Súdu prvého stupňa (tretia komora) z  8. júla 2008 vo veci T-52/03, Knauf Gips KG/Komisia Európskych spoločenstiev

6.12.2008   
            
            
               SK
            
            
               Úradný vestník Európskej únie
            
            
               C 313/13
            
         Odvolanie podané 19. septembra 2008: Knauf Gips KG proti rozsudku Súdu prvého stupňa (tretia komora) z 8. júla 2008 vo veci T-52/03, Knauf Gips KG/Komisia Európskych spoločenstiev
   (Vec C-407/08 P)
   (2008/C 313/19)
   Jazyk konania: nemčina
   Účastníci konania
   
      Odvolateľka: Knauf Gips KG (v zastúpení: M. Klusmann a S. Thomas, Rechtsanwälte)
   
      Ďalší účastník konania: Komisia Európskych spoločenstiev
   Návrhy odvolateľky
   
               —
            
            
               zrušiť rozsudok Súdu prvého stupňa (tretia komora) z 8. júla 2008, Knauf Gips KG/Komisia, T-52/03, v celom rozsahu,
            
         
               —
            
            
               subsidiárne, vrátiť vec Súdu prvého stupňa na opätovné rozhodnutie,
            
         
               —
            
            
               ďalej subsidiárne znížiť primerane, ale najmenej o 54,51 miliónov eura, pokutu uloženú žalobkyni v článku 3 napadnutého rozhodnutia Komisie z 27. novembra 2002,
            
         
               —
            
            
               zaviazať odporkyňu na náhradu trov konania.
            
         Odvolacie dôvody a hlavné tvrdenia
   Odvolanie proti rozsudku Súdu prvého stupňa, ktorým sa zamietla žaloba odvolateľky proti rozhodnutiu Komisie 2005/471/ES z 27. novembra 2002, sa opiera o nasledujúce tri odvolacie dôvody.
   
               1.
            
            
               Svojím prvým odvolacím dôvodom odvolateľka vytýka porušenie práva na obhajobu vrátane zásady práva byť vypočutý pred súdom. Odvolateľka tvrdí, že súd nesprávne posúdil zásady, ktoré platia, pokiaľ ide o právne následky odoprenia prístupu k usvedčujúcim dokumentom a odmietnutia poľahčujúcich dôkazných prostriedkov. V prvej časti tohto odvolacieho dôvodu namieta, že rozhodnutie Komisie malo byť zrušené, lebo Komisia nepovolila odvolateľke prístup k usvedčujúcim dôkazným prostriedkom, o ktoré sa potom rozhodnutie v rozhodujúcej miere opieralo. Druhou časťou prvého odvolacieho dôvodu namieta odvolateľka samostatné porušenie svojho práva na obhajobu napadnutým rozsudkom, lebo Komisia protiprávne odmietla aj poľahčujúci dôkazný prostriedok, čo by tiež muselo viesť k zrušeniu rozhodnutia.
            
         
               2.
            
            
               Svojím druhým odvolacím dôvodom namieta odvolateľka porušenie článku 81 ods. 1 ES spočívajúce v základnom porušení pravidiel dokazovania, konkrétne zásady in dubio pro reo, ako aj porušenie hmotného práva, zvlášť s ohľadom na skutkovú podstatu zosúladeného postupu, ktoré v napadnutom rozsudku viedlo k právne nesprávnej domnienke, že došlo k porušeniu článku 81 ods. 1 ES.
            
         
               3.
            
            
               Svojím tretím odvolacím dôvodom odvolateľka tvrdí, že došlo k porušeniu 10 %-nej hranice podľa článku 15 ods. 2 nariadenia 17/62. Odvolateľka namieta, že jej Súd prvého stupňa neprávom pripočítal obraty iných spoločností, ktoré neovládala a ktoré ju neovládali. Tvrdí, že s týmito inými spoločnosťami nevytvára hospodársku jednotku.